ในรอบปี 2552 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญ ดังนี้

ความเสี่ยงจากราคาวัสดุก่อสร้าง

ในช่วงปีที่ผ่านมาระดับราคาวัสดุก่อสร้างต่างๆมีความผันผวนสูงมาก
มีการเปลี่ยนแปลงด้านราคาอย่างรวดเร็ว จากตัวเลขดัชนี Construction Materials Price
Index (CMI) โดยสำนักดัชนีเศรษฐกิจการค้า
ซึ่งคำนวณจากการสำรวจราคาสินค้าวัสดุก่อสร้างในเขตกรุงเทพและปริมณฑล จำนวนกว่า 88
รายการ ครอบคลุมหมวดไม้ ผลิตภัณฑ์ไม้ ซีเมนต์ ผลิตภัณฑ์คอนกรีต เหล็ก ผลิตภัณฑ์เหล็ก
และวัสดุก่อสร้างอื่นๆ เพื่อนำมาคำนวณ ดัชนีราคาวัสดุก่อสร้างในปี 2543 เท่ากับ 100

โดยในช่วงไตรมาสที่ 2/2551 ดัชนีนี้มีค่าเท่ากับ 175.3
เพิ่มสูงขึ้นเมื่อเปรียบเทียบกับช่วงเดียวกันของปี หรือเท่ากับร้อยละ 29.28
โดยเฉพาะดัชนีในหมวดเหล็กและผลิตภัณฑ์เหล็ก มีค่าสูงสุด เท่ากับ 308.0
เพิ่มสูงขึ้นหรือเท่ากับร้อยละ 72.74 เมื่อเปรียบเทียบในช่วงเดียวกันของปี
มีผลทำให้ราคาเหล็กและผลิตภัณฑ์เหล็กที่ใช้ในการก่อสร้างมีราคาสูงขึ้นเป็นผลกระทบโดยตรงต่อผู้รับเหมาก่อสร้างซึ่งต้องรับภาระดังกล่าว
รวมทั้งทำให้ราคาวัสดุก่อสร้างอื่นๆมีราคาที่สูงขึ้นเช่นกัน อย่างไรก็ตามในไตรมาส 3 และไตรมาส
4 ของปี 2551 ดัชนีในหมวดเหล็กและผลิตภัณฑ์เหล็กก็มีแนวโน้มลดลงคงเหลือ 246.4 และ177.0
ตามลำดับ
สาเหตุสำคัญเนื่องมากจากต้นทุนในการผลิตซึ่งนำเข้าวัตถุดิบมาจากต่างประเทศมีราคาลดลง
และราคาน้ำมันได้ปรับตัวลดลงอย่างต่อเนื่อง
รวมทั้งความต้องการเหล็กในประเทศที่มีแนวโน้มลดลงตามสถานการณ์การก่อสร้างที่ชะลอตัวลงตามลำดับ

สำหรับปี 2552 ที่ผ่านมานั้นแม้ว่าระดับดัชนีดังกล่าวจะมีแนวโน้มลดลงต่อเนื่องมากปี 2251
แต่ยังคงทำให้ระดับราคาวัสดุก่อสร้างโดยเฉพาะเหล็กและผลิตภัณฑ์ที่ใช้ในการก่อสร้างมีความผันผวนอยู่
การเพิ่มขึ้นของราคาวัสดุก่อสร้างข้างต้นโดยเฉพาะเหล็กและผลิตภัณฑ์เหล็กเป็นปัจจัยสำคัญอีกปัจจัยหนึ่งที่ทำให้ผลประกอบการของบริษัทรับเหมาก่อสร้างมีอัตราการทำกำไรที่ลดน้อยถอยลงตามลำดับ
โดยกรณีของบริษัทฯ ทำให้อัตรากำไรขั้นต้นลดลง คงเหลือ ร้อยละ 7.38 ในปี 2551 จากร้อยละ
9.30 ในปี 2550 ตามงบการเงินรวมของบริษัท (ตารางที่ 7 และหัวข้อ 11.1.2
อัตราส่วนทางการเงิน)

บริษัทได้ตระหนักถึงความสำคัญในเรื่องดังกล่าว โดยได้ดำเนินการบริหารความเสี่ยงในหลายมิติ
ดังนี้ การติดตามความเคลื่อนไหวของราคาวัสดุก่อสร้างอย่างต่อเนื่อง
หากมีทิศทางหรือแนวโน้มที่เพิ่มขึ้น บริษัทจะสั่งซื้อกับคู่ค้า/ผู้ผลิตรายใหญ่ในจำนวนคราวละมากๆ
รวมทั้งการจัดซื้อจัดจ้างแบบร่วมศูนย์กลางที่สำนักงานใหญ่ก็ยังเป็นจุดแข็งในการใช้ต่อรองในการซื้อที่มีปริมาณมากได้ดี
ทำให้อำนาจในการต่อรองกับผู้จัดจำหน่าย/ผู้รับเหมาช่วงมีสูง
สามารถซื้อวัสดุอุปกรณ์และว่าจ้างผู้รับเหมาช่วงได้ในราคาถูกอันทำให้ต้นทุนในการดำเนินการถูกลง
อีกทั้งบริษัทอาจได้พันธมิตรทางการค้าในการดำเนินธุรกิจในอนาคต
สำหรับบางโครงการเจ้าของโครงการจะเป็นผู้จัดหาวัสดุก่อสร้างให้กับบริษัท
ทำให้ลดความเสี่ยงไปได้ระดับหนึ่ง โดยการดำเนินการดังกล่าวมีส่วนทำให้อัตรากำไรขั้นต้นตลอดปี
2552 เพิ่มขึ้น ที่ร้อยละ 11.16 เพิ่มขึ้นจากงวดเดียวกันของปี ร้อยละ 3.78 ตามลำดับ

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงสองปีที่ผ่านมีความผันผวนสูงเป็นอย่างมาก โดยราคาน้ำมันดิบ
West Texas Intermediate (WTI) ได้ปรับราคาสูงขึ้นจากราคา 95.95
เหรียญสหรัฐ/บาร์เรล ในไตรมาส 4/2550 เป็นราคา 139.96 เหรียญสหรัฐ/บาร์เรล
ในไตรมาส 2/2551 และได้ปรับตัวสูงสุดที่ราคา 147.27 เหรียญสหรัฐ/บาร์เรล
ในช่วงเดือนกรกฎาคม 2551 อย่างไรก็ตาม นับหลังจากนั้นเป็นต้นมา
ระดับราคาก็มีแนวโน้มลดลงอย่างต่อเนื่อง คงเหลือราคา 100.70 เหรียญสหรัฐ/บาร์เรล
ในไตรมาสที่ 3/2551 และลดลงคงเหลือราคา 44.6 เหรียญสหรัฐ/บาร์เรล
ในไตรมาสสุดท้ายของปี เป็นการลดลงถึงร้อยละ 55.71
ดังนั้นการที่ระดับราคาน้ำมันดิบเพิ่มสูงขึ้นในช่วงเวลาข้างต้นเป็นผลทำให้ระดับราคาน้ำมันดีเซลภายในประเทศสูงถึง
42.64 บาท/ลิตร ในไตรมาสที่ 2/2551 และระดับราคาสูงสุดถึง 44.24 บาท/ลิตร ในวันที่ 5
กรกฎาคม 2551 (ตารางที่ 6, แผนภาพที่ 5) และยังคงส่งผลถึงมี 2552
โดยในไตรมาสสุดท้ายของปี 2552 ราคาน้ำมันดิบ West Texas Intermediate (WTI)
ได้ปรับราคาสูงขึ้นเป็น ราคา 79.39 เหรียญสหรัฐ/บาร์เรล เพิ่มขึ้นจากงวดเดียวกันของปี 34.79
เหรียญสหรัฐ/บาร์เรล หรือเท่ากับร้อยละ 78.00
เป็นผลให้ระดับราคาน้ำมันดีเซลภายในประเทศอยู่ที่ลิตรละ 27.19 บาท/ลิตร
ในไตรมาสสุดท้ายของปี 2552 เพิ่มขึ้นจากงวดเดียวกันของปี 8.85 บาท/ลิตร หรือเท่ากับร้อยละ
48.26

การเพิ่มขึ้นของราคาน้ำมันมีผลกระทบโดยตรงต่อต้นทุนในการดำเนินงานของบริษัทรับเหมาก่อสร้าง
ระดับราคาน้ำมันที่เพิ่มสูงขึ้นอย่างต่อเนื่องก็จะมีผลต่อราคาวัสดุก่อสร้างที่มีน้ำมันเป็นส่วนประกอบด้วยเช่นกัน
ซึ่งบริษัทรับเหมาก่อสร้างได้รับผลกระทบอย่างหลีกเลี่ยงไม่ได้
โดยผู้รับเหมาก่อสร้างแต่ละรายจะได้รับผลกระทบแตกต่างกันไปตามลักษณะของงานก่อสร้าง ณ
ขณะนั้นหากมีงานก่อสร้างที่อยู่ในช่วงงานของการถมดิน
หรืองานด้านสาธารณูปโภคก็จะได้รับผลกระทบจากการเพิ่มขึ้นของราคาน้ำมัน
โดยในส่วนของบริษัทมีโครงการที่อยู่ในช่วงงานของการถมดินจำนวนครึ่งหนึ่งของโครงการทั้งหมดซึ่งอาจมีผลกระทบต่ออัตรากำไรขั้นต้น
โดยอัตรากำไรขั้นต้น ปี 2552 ทั้งจากงบการเงินรวม และงบการเงินเฉพาะ อยู่ที่ ร้อยละ 11.16
และร้อยละ 13.86 ตามลำดับ บริษัทอย่างไรก็ตาม
บริษัทฯมีมาตรการรองรับเพื่อลดความเสี่ยงดังกล่าว ได้แก่ การบริหารจัดการที่ดี
โดยการติดตามความเคลื่อนไหวของราคาน้ำมันอย่างต่อเนื่องซึ่งสามารถคาดการณ์ล่วงหน้า
จะเป็นประโยชน์ต่อการประมาณราคาการรับงานก่อสร้าง
อีกทั้งการเจรจาต่อรองกับผู้ว่าจ้างก็จะมีส่วนช่วยลดความเสี่ยงได้เช่นกัน
รวมทั้งในระหว่างงานมีการติดตามดูแลงบประมาณด้านดังกล่าวของแต่ละโครงการจากสำนักงานใหญ่อย่างต่อเนื่อง

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่สูงมากแม้สถานการณ์ในขณะนี้ยังคงมีงานก่อสร้าง
โดยตลอดทั้งปี 2552 อัตราการขยายตัวด้านการก่อสร้างของประเทศไทย คงอยู่ที่ ร้อยละ 2.23 %
เมื่อเปรียบเทียบกับช่วงเดียวกันของปี 2551 ที่มีอัตราการขยายตัวร้อยละ 2.18 โดยเฉพาะใน 3
ไตรมาสสุดท้ายของปีที่มีอัตราการขยายตัวอย่างต่อเนื่องจากร้อยละ 1.48 ในไตรมาส 2/2552
เป็นร้อยละ 1.90 ในไตรมาส 3/2552 และร้อยละ 5.07 ในไตรมาสสุดท้าย
โดยโครงการอสังหาริมทรัพย์ที่เกิดขึ้นใหม่ในพื้นที่กรุงเทพมหานครและปริมณฑลก็ขยายตัวเพิ่มมากขึ้นเช่นกัน
โดยเฉพาะคอนโดมิเนียมในพื้นที่ใจกลางเมือง และติดแนวรถไฟฟ้า
ซึ่งทั้งหมดเป็นผลจากความมั่นใจของผู้ประกอบการด้านอสังหาริมทรัพย์ที่มีแนวโน้มดีขึ้น
ซึ่งเป็นผลมาจากการสนับสนุนมาตรการกระตุ้นภาคอสังหาริมทรัพย์ของภาครัฐ โครงการไทยเข็มแข็ง
เช่น โครงการรถไฟฟ้าระบบรางคู่ เป็นต้น โดยภาพรวมแล้วก็น่าจะมีงานที่เพียงพอกับบริษัทฯ
ผู้รับเหมาก่อสร้าง

อย่างไรก็ตามหากพิจารณาการประมูลงานก่อสร้างของภาครัฐในปี 2552 นั้นมีการแข่งขันกันสูงมาก
ระดับราคาของบริษัทผู้รับเหมาที่ได้งานต่ำกว่าราคากลางมาก
โดยต่ำกว่าราคาที่บริษัทได้เข้าร่วมประมูล เป็นผลให้งานส่วนใหญ่ของบริษัทฯ
ในช่วงที่ผ่านมาเป็นงานก่อสร้างของภาคเอกชน โดยมีสัดส่วนรายได้จากงานก่อสร้างภาคเอกชน
ถึงร้อยละ 99.25 และสัดส่วนรายได้ก่อสร้างภาครัฐเพียง ร้อยละ 0.75
และในจำนวนนี้เป็นรายได้จากโครงการเดิมของบริษัทฯ (รายละเอียดตามหัวข้อที่ 11.2
คำอธิบายและการวิเคราะห์ฐานะทางการเงิน, สัดส่วนรายได้ตามลักษณะของลูกค้า)
รวมทั้งหากพิจารณาโครงการโครงสร้างพื้นฐานขนาดใหญ่ อันได้แก่ โครงการรถไฟฟ้าสายต่างๆ
เป็นต้น แม้จะมีความชัดเจนมากขึ้น
แต่มีผู้รับเหมาก่อสร้างในประเทศที่มีคุณสมบัติตามเกณฑ์ที่กำหนดเพียงไม่กี่รายเท่านั้นและหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป
รวมไปถึงงานก่อสร้างระดับนานาชาติหรือระหว่างประเทศซึ่งต้องอาศัยความร่วมมือความเชี่ยวชาญจากต่างชาติก็มีเพียงบริษัทรับเหมาก่อสร้างไม่กี่รายเช่นกันที่มีความพร้อมและมีประสบการณ์
ซึ่งทั้งหมดนี้เป็นปัจจัยที่ทำให้เกิดการแข่งขันสูงขึ้นโดยเฉพาะด้านราคา
สำหรับงานภาคเอกชนที่บริษัทฯ ได้รับงานก่อสร้างเพิ่มมากขึ้นในช่วงที่ผ่าน
(บริษัทได้รับว่าจ้างงานก่อสร้างเพิ่มขึ้น ณ วันที่ 31 ธันวาคม 2552 บริษัทฯ
มีโครงการก่อสร้างจำนวน 31 โครงการ รวมมูลค่าการก่อสร้างกว่า 14,289 ล้านบาท
ส่วนระยะเวลาเดียวกันของปีบริษัทฯมีโครงการก่อสร้างจำนวน 28 โครงการ
รวมมูลค่าการก่อสร้างกว่า 12,456 ล้านบาท) พบว่ามีการแข่งขันด้านราคาที่สูงเช่นกัน
โดยมีหลายโครงการที่บริษัทรับเหมาก่อสร้างรายอื่นประมูลงานได้ต่ำกว่าราคาที่บริษัทฯ กำหนด
ซึ่งบริษัทฯ ได้พิจารณาแล้วเห็นว่า ณ
ระดับราคาดังกล่าวอาจมีผลกระทบต่อความสามารถในการทำกำไร

ในการดำเนินงานในช่วงปีที่ผ่านมา และในปี 2553
นี้บริษัทจึงมุ่งเน้นที่จะให้บริการที่มีคุณภาพภายใต้ระยะเวลาตามสัญญาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
โดยการประสานงานกับเจ้าของโครงการหรือลูกค้าของบริษัทอย่างต่อเนื่องและในระยะเวลาที่ผ่านมานั้น
มีแนวโน้มว่าขณะนี้ลูกค้าไม่ได้เลือกผู้รับเหมาที่เสนอราคาต่ำสุดเสมอไป
โดยลูกค้าจะเลือกผู้รับเหมาที่มีการเสนอราคาต่ำแต่คำนึงถึงราคาที่สมเหตุสมผลบริษัทผู้รับเหมาสามารถดำเนินการก่อสร้างได้แล้วเสร็จตามระยะเวลาที่ตกลงกันไว้
มีความน่าเชื่อถือในการทำงานที่มีคุณภาพและมีความปลอดภัยในการทำงาน
สามารถตอบสนองความต้องการของลูกค้าได้ ซึ่งบริษัทฯ เองก็เป็นทางเลือกหนึ่งเช่นกัน

ความเสี่ยงจากความร่วมมือกับพันธมิตรทางการค้าในลักษณะ กิจการร่วมค้า (Joint Venture)

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ และผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

อย่างไรก็ตามความร่วมมือกับพันธมิตรทางการค้าในลักษณะ กิจการร่วมค้า (Joint Venture)
ย่อมมีความเสี่ยงเช่นกัน ซึ่งเกิดจากคู่สัญญาไม่ปฏิบัติตามสัญญา หรือ เงื่อนไข หรือ
ข้อตกลงที่ร่วมทุนไว้ ซึ่งอาจทำให้บริษัทฯ ต้องเข้ารับผิดชอบในส่วนของผู้ร่วมทุนในกิจการร่วมค้านั้น
ซึ่งมีผลต่อต้นทุนในการดำเนินงานที่สูงขึ้น เป็นผลให้กำไรขั้นต้นที่ได้รับลดน้อยลง
หรือเกิดผลขาดทุนในโครงการก่อสร้าง เป็นต้น ปัจจุบันบริษัทมีพันธมิตรทางการค้าในลักษณะ
กิจการร่วมค้า ได้แก่ กิจการร่วมค้า ซินเท็ค-ไมวาน ซึ่งกิจการฯ
ดังกล่าวอยู่ระหว่างการดำเนินโครงการก่อสร้าง และรับเงินตามงวดงานจากการเคหะแห่งชาติ
ในโครงการบ้านเอื้ออาทร

ทั้งนี้ จากงบการเงินของบริษัทฯ สำหรับปีสิ้นสุดวันที่ 31 ธันวาคม 2552
มีรายการประมาณการผลขาดทุนจากภาระตามสัญญาร่วมค้า,
ผลขาดทุนที่คาดว่าจะเกิดขึ้นจากงานก่อสร้าง และประมาณการค่าปรับงานล่าช้าตามสัญญาก่อสร้าง
(หัวข้อ 11.2 คำอธิบายและการวิเคราะห์ฐานะทางการเงิน)

บริษัทฯ มีนโยบายร่วมมือกับพันธมิตรทางการค้าในลักษณะ กิจการร่วมค้า
ในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

ความเสี่ยงด้านข้อพิพาททางกฎหมาย

ณ วันที่ 31 ธันวาคม 2552 บริษัทฯ มีข้อพิพาททางกฎหมายที่คดียังไม่ถึงที่สุด
ซึ่งเกิดจากการประกอบธุรกิจปกติในกิจการร่วมค้า ซินเท็ค-ไมวาน
เป็นคดีที่อาจมีผลกระทบต่อทรัพย์สินของบริษัทฯ ในฐานะผู้มีส่วนร่วมในกิจการร่วมค้าฯ

โดยที่ บริษัทฯ และบริษัทไมวาน (ประเทศไทย) จำกัด ร่วมกันจัดตั้งกิจการร่วมค้า ภายใต้ชื่อ
“กิจการ ร่วมค้า ซินเท็ค-ไมวาน (SM Joint Venture) “เพื่อร่วมกันดำเนินการก่อสร้าง
โครงการบ้านเอื้ออาทร ของการเคหะแห่งชาติ จำนวนทั้งสิ้น 50,000 หน่วย
โดยจัดทำสัญญาฯร่วมดำเนินการดังกล่าวเมื่อ วันที่ 18 มกราคม 2549 ซึ่งต่อมาการเคหะฯ
ได้ปรับลดลงมาคงเหลือ จำนวน 13,674 หน่วย ปัจจุบันกิจการร่วมค้าฯ
ได้ส่งมอบงานก่อสร้างแล้วเสร็จ จำนวน 8,073 ณ 31 ธันวาคม 2552 และอีกจำนวน 2,823
เมื่อวันที่ 10 มีนาคม 2553 ส่วนที่เหลืออีกจำนวน 2,778 หน่วย การเคหะฯ
ได้ขอยกเลิกการก่อสร้าง ตามลำดับ

ทั้งนี้ ในช่วงที่ผ่านมากิจการร่วมค้าฯ ได้ถูกบุคคลภายนอกฟ้องเป็นคดีแพ่ง จำนวน 10 คดี
รวมทุนทรัพย์ จำนวนเงิน 142.50 ล้านบาท ทั้งนี้ความเห็นของที่ปรึกษากฎหมายบริษัทฯ
มีความเห็นว่าโครงการบ้านเอื้ออาทร จำนวน 50,000 หน่วย ที่จะก่อสร้างให้แก่การเคหะฯ นั้น
บริษัทฯ กับ บริษัท ไมวาน (ประเทศไทย) จำกัด ตกลงกันว่า
ต่างฝ่ายต่างต้องรับผิดชอบค่าใช้จ่ายในส่วนของตนที่เกิดขึ้น และแบ่งหน่วยก่อสร้างระหว่างกันฝ่ายละ
25,000 หน่วย

บริษัทฯ ได้เสนอที่ดินและทำการสำรวจความต้องการซื้อของประชาชน (Pre-Sale)
แก่การเคหะแห่งชาติ แต่การเคหะแห่งชาติเพิกเฉยไม่อนุมัติ เนื่องจากมีการเปลี่ยนแปลงรัฐบาล
และเปลี่ยนนโยบายในส่วนของบริษัทฯ จำนวน 25,000 หน่วย จึงไม่ได้ดำเนินการก่อสร้าง
คงมีเพียงบริษัท ไมวาน (ประเทศไทย) จำกัด เท่านั้นที่ได้ดำเนินการก่อสร้าง
ในส่วนภาระหนี้ที่เกิดขึ้นต่อบุคคลภายนอกจำนวน 10 คดี ที่ถูกฟ้องดังกล่าว
เกิดจากการดำเนินการก่อสร้างในส่วนของบริษัท ไมวาน (ประเทศไทย) จำกัด บริษัท ไมวาน
(ประเทศไทย) จำกัด จึงต้องรับผิดชอบในภาระหนี้ค่าก่อสร้างแต่เพียงฝ่ายเดียวทั้งสิ้น

ต่อมา บริษัท ไมวาน (ประเทศไทย) จำกัด โดยกรรมการผู้มีอำนาจกระทำการแทน
ได้ตกลงรับผิดชอบภาระหนี้ที่เกิดขึ้นทั้งหมดต่อบริษัทฯ
กรณีที่ถูกบุคคลภายนอกฟ้องเป็นจำเลยร่วมจำนวน 10 คดี ดังกล่าว
รวมถึงภาระหนี้อื่นทั้งหมดที่อาจถูกบุคคลภายนอกฟ้องเพิ่มเติมภายหลังเกี่ยวกับโครงการบ้านเอื้ออาทร
โดยได้นำทรัพย์สินซึ่งเป็นของบริษัท ไมวาน (ประเทศไทย)
จำกัดมาวางเป็นประกันการชำระหนี้กับบริษัทฯ โดยทำสัญญาจำนำไว้
และมีกรรมการผู้มีอำนาจของบริษัทฯ
ดังกล่าวในฐานะส่วนตัวเป็นผู้ค้ำประกันภาระหนี้ทั้งหมดของบริษัท ไมวาน (ประเทศไทย) จำกัด

ดังนั้น ภาระหนี้ที่บริษัทฯ ถูกบุคคลภายนอกฟ้องเป็นคดีแพ่งร่วมกับบริษัท ไมวาน (ประเทศไทย)
จำกัด จำนวน 10 คดี ข้างต้น รวมถึงที่อาจถูกฟ้องเพิ่มเติม นั้น เมื่อแต่ละคดีมีคำพิพากษาถึงที่สุด
หากบริษัทฯ ต้องชดใช้เงินแก่บุคคลภายนอกตามคำพิพากษาไปเพียงใดก็ตาม บริษัทฯ
สามารถใช้สิทธิไล่เบี้ยเอาแก่ทรัพย์สินที่นำมาจำนำไว้เป็นประกันและกับผู้ค้ำประกันของบริษัท ไมวาน
(ประเทศไทย) จำกัด เต็มจำนวนเงินที่บริษัทฯ ชำระเงินไปตามคำพิพากษาได้

ความเสี่ยงจากการดำเนินงานก่อสร้างไม่แล้วเสร็จตามสัญญาการก่อสร้าง

การปฏิบัติตามสัญญาก่อสร้างเป็นหัวใจสำคัญในการประกอบธุรกิจของบริษัท
การดำเนินงานก่อสร้างไม่แล้วเสร็จตามสัญญานั้นมีโอกาสเกิดขึ้นได้เสมอและมีหลายสาเหตุด้วยกันไม่ว่าจะมาจากความล่าช้าของผู้ว่าจ้างหรือเจ้าของโครงการ
เช่น การเปลี่ยนแปลงแบบก่อสร้าง การเปลี่ยนแปลงสัญญา การขาดแคลนเงินทุน
หรือปัญหาภายในของผู้ว่าจ้างเอง เป็นต้น
ซึ่งทำให้การดำเนินการก่อสร้างของบริษัทผู้รับเหมาฯต้องล่าช้าออกไป
และอาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น
ระยะเวลาการก่อสร้าง ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย
เนื่องจากการปรับเปลี่ยนและการเปลี่ยนแปลงข้างต้น หรือการเพิ่มเติม
ต้องใช้เวลาและมีค่าใช้จ่ายรวมทั้งงบประมาณต่างๆ ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ขอยุติและเป็นประโยชน์ต่อทุกฝ่าย
ซึ่งก็ได้รับความร่วมมือดี

อย่างไรก็ตามในกรณีที่ผู้ว่าจ้างหรือเจ้าของโครงการไม่ปฎิบัติตามสัญญาหลังจากได้ดำเนินการประสานเพื่อหาข้อยุติแล้วและเกินระยะเวลาตามข้อกำหนดของสัญญาและตามข้อกำหนดของบริษัท
บริษัทก็จะดำเนินการตามขั้นตอนของกฎหมายต่อไป
โดยในช่วงที่ผ่านมานั้นหลังดำเนินการขั้นตอนของกฎหมายแล้วก็ได้รับการชำระหนี้คืน ตามลำดับ
(11.2 คำอธิบายและการวิเคราะห์ฐานะทางการเงินเรื่องรายการโอนกลับค่าเผื่อหนี้สงสัยจะสูญ)

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO9001:2008
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

ความเสี่ยงจากรายการเงินให้กู้ยืมแก่กิจการที่เกี่ยวข้อง และกิจการอื่น

บริษัทฯ มีความเสี่ยงจากรายการเงินให้กู้ยืมระยะสั้นแก่กิจการที่เกี่ยวข้องกัน–สุทธิ
ตามงบการเงินรวมบริษัทฯ จำนวน 192.43 ล้านบาท
โดยได้ตั้งสำรองค่าเผื่อหนี้สงสัยจะสูญบางส่วน จำนวน 19.33 ล้านบาท
รายการเงินให้กู้ยืมระยะยาวแก่กิจการที่เกี่ยวข้องกัน จำนวน 17.14 ล้านบาท ตั้งสำรองฯ
เต็มจำนวนแล้ว และเงินให้กู้ยืมระยะยาวอื่น จำนวน 180.76 ล้านบาท โดยตั้งสำรองฯ
เต็มจำนวน (รายละเอียดตาม หัวข้อที่ 10. รายการระหว่างกัน)
รายการดังกล่าวส่วนใหญ่เป็นการทำรายการของผู้บริหารชุดเดิม
บางรายอยู่ระหว่างการรวบรวมเอกสาร เพื่อดำเนินการฟ้องร้องคดีต่อศาลตามกฎหมาย
บางรายการอยู่ระหว่างการรวบรวมเอกสารเพื่อยื่นขอจดทะเบียนเลิกกิจการต่อกรมสรรพากร
เพื่อดำเนินการชำระบัญชีตามกฎหมายต่อไป
และบางรายการอยู่ระหว่างการรับเงินค่าก่อสร้างตามงวดงาน เป็นต้น

โดยบริษัทฯ มุ่งมั่นที่จะดำเนินการติดตามรายการดังกล่าวให้เกิดความชัดเจนต่อไป
ทั้งจากการประสานงานเจรจาติดต่อเพื่อร่วมกันแก้ไข
และท้ายที่สุดดำเนินการฟ้องร้องคดีต่อศาลตามกฎหมาย

ความเสี่ยงจากการเปลี่ยนแปลงนโยบายการให้สินเชื่อของสถาบันการเงิน

ในการดำเนินธุรกิจการก่อสร้างของบริษัทผู้รับเหมาก่อสร้างนั้น
เงินทุนหมุนเวียนในการดำเนินงานมีความสำคัญในลำดับต้นๆ
เพราะเนื่องจากต้องบริหารจัดการเงินในการจัดซื้อจัดจ้างต่างๆ อาทิเช่น การจัดซื้อวัตถุดิบ
วัสดุอุปกรณ์ก่อสร้าง ค่าจ้างแรงงาน และการเงินหมุนเวียนในการก่อสร้างโครงการ เป็นต้น
หากบริษัทผู้รับเหมามีเงินทุนหมุนเวียนไม่เพียงพอการขอวงเงินสินเชื่อกับสถาบันการเงินการเป็นอีกช่องทางหนึ่ง
รวมทั้งการขอหนังสือค้ำประกันต่างๆ เช่น หนังสือค้ำประกันสัญญา (Performance Bond)
หนังสือค้ำประกันผลงาน (Retention Bond) ทั้งนี้ สถาบันการเงินต่างๆ
มีนโยบายในการให้วงเงินสินเชื่อ การออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้ตามสถานการณ์ทางเศรษฐกิจ
และในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน

โดยบริษัทฯมีต้นทุนทางการเงินให้แก่สถาบันการเงิน ในปี 2551 จำนวน 33.47 ล้านบาท
ลดลงจากงวดเดียวกันของปี จำนวน 55.03 ล้านบาท หรือเท่ากับร้อยละ 62.18 และในปี 2552
มีต้นทุนดังกล่าวฯ จำนวน 18.30 ล้านบาท ลดลงจากงวดเดียวกันของปี จำนวน 15.17 ล้านบาท
หรือเท่ากับร้อยละ 45.33 โดยในช่วงที่ผ่านมาบริษัทฯ
มีเงินสดและรายการเทียบเท่าเงินสดเพื่อใช้ในการบริหารงานเพิ่มมากขึ้น
จึงทำให้ต้นทุนทางการเงินข้างต้นมีแนวโน้มลดลง ตามลำดับ

ในช่วงที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ และบริษัทฯ
มุ่งเน้นที่จะปฏิบัติตามพันธะสัญญาที่ได้ให้ไว้กับสถาบันการเงินต่างๆ อย่างเคร่งครัด เช่น
การชำระเงินตามแผนที่กำหนด เป็นต้น บริษัทฯเชื่อว่าการปฏิบัติดังกล่าวทำให้สถาบันการเงินต่างๆ
จัดให้บริษัทฯ เป็นลูกค้าชั้นดี และมีส่วนลดในด้านอัตราดอกเบี้ย ค่าธรรมเนียม ต่างๆ ในที่สุด

ความเสี่ยงด้านคุณภาพของแรงงานในการก่อสร้าง

ปัจจุบันบริษัทมีแรงงานรายวันที่ใช้ในงานการก่อสร้างกว่าสี่พันคน มีหลายระดับความละเอียดของงาน
หลากหลายประเภทความชำนาญ อาทิเช่น งานขุดดิน ถมทราย งานเทคอนกรีต
หรืองานผูกเหล็กเส้น เป็นต้น ซึ่งงานประเภทนี้ใช้แรงงานเป็นหลักไม่ต้องใช้ทักษะความชำนาญ
ส่วนบางงานต้องใช้ทักษะฝีมือความชำนาญสูง ซึ่งส่วนใหญ่อยู่ในงานสถาปัตยกรรม อาทิเช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานต่างๆจึงมีความสำคัญ
หากจัดหาแรงงานไม่มีคุณภาพและไม่ตรงต่อทักษะความชำนาญ ย่อมมีผลกระทบต่อคุณภาพของงาน
และไม่ได้ตามเกณฑ์มาตรฐานที่กำหนด ย่อมมีผลต่อการรับมอบงานของเจ้าของโครงการหรือผู้ว่าจ้าง
นำมาซึ่งการแก้ไขงานต่างๆ ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว รวมทั้งมีค่าใช้จ่ายอื่นๆที่เพิ่มขึ้นตามมา

แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

บริษัทจึงให้ความสำคัญของแรงงาน โดยมีแผนงานการพัฒนาศักยภาพการเพิ่มขีดความสามารถ
และคุณภาพความเป็นอยู่ โดยได้จัดส่งแรงงานดังกล่าวเข้ารับการอบรม ทดสอบ ตามข้อกำหนดของ
กรมพัฒนาฝีมือแรงงาน กระทรวงแรงงาน ซึ่งช่วยให้แรงงานด้านต่างๆ
ของบริษัทฯได้รับการพัฒนาทักษะความชำนาญอย่างมีระบบ
รวมทั้งการดูแลคุณภาพความเป็นอยู่ในสถานที่พักอาศัยให้มีความสะอาดความปลอดภัย เป็นต้น

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท

ความเสี่ยงจากการรับงานก่อสร้างที่ยังไม่หลากหลาย

การประกอบธุรกิจของบริษัทในช่วงที่ผ่านมา
ยังคงไว้ซึ่งการดำเนินธุรกิจรับเหมาก่อสร้างแบบครบวงจร
และยังคงเชี่ยวชาญในการก่อสร้างโครงการอาคารสูง
ทั้งรับงานจากหน่วนงานของภาครัฐและเอกชน ให้บริการตั้งแต่งานเข็มจนกระทั้งอาคารเสร็จสมบูรณ์
รวมทั้งงานด้านโครงสร้าง งานสถาปัตยกรรม งานติดตั้งระบบไฟฟ้า ระบบเครื่องจักรกล
งานสุขาภิบาล เป็นต้น โดย ณ วันที่ 31 ธันวาคม 2552 บริษัทฯ มีงานก่อสร้างคงเหลือทั้งสิ้น 31
โครงการ รวมมูลค่าการก่อสร้างกว่า 14,289 ล้านบาท มูลค่างานคงเหลือปัจจุบัน 5,437
ล้านบาท โดยส่วนใหญ่เป็นงานจากภาคเอกชนประเภทงานก่อสร้าง
อาคารที่พักอาศัย,โรงแรมและรีสอร์ท และอาคารสำนักงาน/อาคารพาณิชย์
และส่วนใหญ่เป็นอาคารสูง เป็นต้น
หากพิจารณาจากสัดส่วนรายได้ตามลักษณะลูกค้าพบว่ารายได้ในส่วนของภาครัฐมีสัดส่วนลดลงในช่วง
ปี 3 ที่ผ่านมา จากสัดส่วนร้อยละ 25.88 ในปี 2550 เป็นสัดส่วนร้อยละ 12.40 ในปี 2551
และคงเหลือสัดส่วนร้อยละ 0.75 ในปี 2552 และส่วนใหญ่เป็นงานก่อสร้างอาคาร
ซึ่งยังไม่หลากหลาย

สัดส่วนรายได้ตามลักษณะของลูกค้า (งบการเงินรวม)

หน่วย : ล้านบาท

  --------------------------- ---------- -------- ---------- -------- ---------- --------
  ประเภท                      ปี 2552              ปี 2551              ปี 2550     

                              จำนวน      %        จำนวน      %        จำนวน      %

  ภาครัฐ                       46.57      0.75     726.36     12.40    1,389.61   25.88

  ภาคเอกชน                    6,151.00   99.25    5,129.71   87.60    3,980.80   74.12

  รวม                         6,197.57   100.00   5,856.07   100.00   5,370.41   100.00
  --------------------------- ---------- -------- ---------- -------- ---------- --------

ในช่วงที่เกิดภาวะเศรษฐกิจชะลอตัว การลงทุนด้านอสังหาริมทรัพย์ลดน้อยลง
ทำให้การแข่งขันมีความรุนแรงเพิ่มมากขึ้นโดยเฉพาะด้านราคา
ซึ่งอาจมีผลกระทบต่อบริษัทในการรับงานก่อสร้างได้ รวมทั้งงานก่อสร้างโครงสร้างพื้นฐานขนาดใหญ่
เช่น โครงการระบบรถไฟฟ้าขนส่งมวลชน เป็นต้น ซึ่งบริษัทอาจมีคุณสมบัติไม่ครบตามเกณฑ์ที่กำหนด
อย่างไรก็ตามบริษัทอยู่ระหว่างการเตรียมความพร้อมเพื่อร่วมกับพันธมิตรทางการค้าเพื่อร่วมประมูลงานข้างต้นหากเป็นไปตามคุณสมบัติที่กำหนด
รวมทั้งบริษัทยังคงมุ่งมั่นและเตรียมความพร้อมในการประมูลงานหน่วยงานของภาครัฐในปี 2553
ต่อไป